Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од А. Д. од Скопје, поднесена против Решение на Министерството за транспорт и врски, по предметот Барање за пристап до информации од јавен карактер, на 12.06.2023 година го донесе следното

**Р Е Ш Е Н И Е**

**1**. Жалбата изјавена од од А. Д. од Скопје, поднесена против Решение на Министерството за транспорт и врски бр. 16-1976/4 од 11.05.2023 година, заведена во Агенцијата под бр.08-148 на 25.05.2023 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр. 16-1976/4 од 11.05.2023 година**.**

**О Б Р А З Л О Ж Е Н И Е**

Како што е наведено во Жалбата, А. Д. од Скопје на 22.03.2023 година поднел Барање за пристап до информации од јавен карактер до Министерството за транспорт и врски, со кое побарал по емаил да му се достави електронски запис од следната информација:

„Список на правни лица на кои им се издадени и/или обновени лиценци А за надзор во последните пет години, со информации за датум на поднесување и датум на издавање за секоја лиценца поединечно“

Постапувајќи по наведеното Барање, Имателот на информации донел Решение бр.16-1976/2 од 29.03.2023 година, со кое Барањето го уважил. Во образложението на Решението Имателот на информации го информира Барателот дека „...бараните материјали се објавени и достапни за јавноста на интернет страницата на Министерството за транспорт и врски www.mtc.gov.mk/registri“.

Незадоволен од добиеното Решение, Барателот поднесе Жалба до Агенцијата, заведена во архивата на Агенцијата под бр.08-148 на 06.04.2023 година. Во Жалбата е наведено дека истата е поднесена поради тоа што бараната информација „...ја нема на интернет страницата на имателот на информацијата“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и на 20.04.2023 година донесе Решение бр.08-148 со кое Жалбата ја уважи, Решението на Имателот на информации го поништи и предметот го врати на повторно постапување пред првостепениот орган, со укажување како истиот да постапи.

Постапувајќи по Решението на Агенцијата, Имателот на информации донел Решение бр.16-1976/4 од 11.05.2023 година, со кое го уважува Барањето на Барателот. Во образложението на Решението е наведено: „...согласно укажувања на Агенцијата за повторно постапување по предметното барање, Во прилог Ви доставуваме преглед на регистрите кои Министерството за транспорт и врски ги води во однос на податоците кои што се однесуваат на издадени, обновени и одземени лиценци за бараниот период. Имено, Министерството за транспорт и врски согласно член 38 точка 9 од Закон за градење, има обврска да води регистар за издадени, обновени и одземени лиценци, кој регистар се води во електронска форма и ги содржи следниве податоци: - реден број; вид на лиценца; број на издадена лиценца; назив и седиште на правното лице; датум на издавање; датум на одземање; датум на обновување; рок на важење и забелешки за извршени промени. Податоците од регистарот се прикажуваат одвоено по години и истите не содржат податок за тоа кога било поднесено барањето за нивно издавање....“

Незадоволен од одговорот во наведеното Решение, Барателот на информации во законски предвидениот рок поднесе Жалба до Агенцијата, заведена во Агенцијата под бр.08-148 на 25.05.2023 година. Во Жалбата е наведено дека: „....И по новото Решение од Министерството за транспорт не ми е даден пристап до бараната информација...“.

Агенцијата, со електронски допис од 26.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации со електронски допис од 01.06.2023 година до Агенцијата достави е-маил, со кој останува на наводите на оспореното Решение.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр.** 16-1976/4 од 11.05.2023 **година на Имателот на информации го потврди**, поради следното:

Агенцијата утврди дека Имателот на информации правилно постапил согласно своите надлежности, кои произлегуваат од неговиот lex specialis и навремено одговарил по Барањето на Барателот. Имено, со образложението на оспореното Решение е одговорено на барањето на Барателот согласно своите надлежности. Согласно истите Имателот на информации нема обврска во својата евиденција да ја има бараната информација „...датум на поднесување...“, и не е должен да создава нова информација, за да го задоволи со одговор Барателот на информации.

Во член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер“ е информација во која било форма **што ја создал или со која располага** имателот на информацијата согласно со неговите надлежности.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор,**

**Blerim Iseni**